Toni Kukoč

**Toni Kukoč** (Split, 18. rujna 1968.), bivši jugoslovenski i hrvatski košarkaš.

U svojoj karijeri je osvojio europske naslove u klupskoj košarci, naslove svjetskog prvaka, dvije olimpijske medalje te naslove prvaka NBA profesionalne košarkaške lige. Iako poznat po tome da je u momčadi mogao igrati na bilo kojoj poziciji (uz visinu 211&nbsp;cm), ipak je uglavnom igrao kao krilo.

Kao član reprezentacije 1992. godine dobitnik je Državne nagrade za šport "Franjo Bučar".
## Počeci i europska karijera
Toni Kukoč karijeru je počeo u Jugoplastici, Split, s kojom je momčadi čak tri puta za redom osvajao naslove europskih prvaka. Kasnije je prešao u momčad Benetton iz Trevisa, gdje je tri puta proglašavan najboljim igračem Europe. U tom periodu je na reprezentativnom planu osvajao FIBA Svjetsko juniorsko prvenstvo (1987. za Jugoslaviju), FIBA Svjetsko prvenstvo (1990g. za Jugoslaviju), te dvije olimpijske srebrne medalje: 1988. u Seoulu za Jugoslaviju te 1992. u Barceloni za Hrvatsku.

## NBA karijera
U sjeverno-američku profesionalnu ligu NBA Kukoč je izabran od strane momčadi Chicago Bulls još 1990. godine, ali je preselio u SAD tek 1993. Bila je to sezona u kojoj je Michael Jordan prestao igrati, te je Kukoč ulazio kao alternacija Scottie Pippenu ili Horace Grantu, dvojici krila Bullsa, igrajući ponekad i ulogu šutera ili čak centra. Imao je solidnu premijernu sezonu, s dvoznamenkastim prosjekom postignutih koševa.

Već u sezoni 1994-95, nakon odlaska Granta, Kukoč postaje standardni član početne petorke. Te je sezone drugi strijelac, drugi skakač i drugi asistent momčadi, iza Pippena.

U sezoni 1995-96 na parket se vratio Jordan, a Bullsi su dobili i centra Dennis Rodmana. Kukoč se ponovno vraća na klupu, gdje briljira kao šesti igrač slijedeće tri sezone, u kojima Bullsi osvajaju nova tri naslova prvaka NBA. Kukoč je cijelo to vrijeme bio trećim strijelcem momčadi (iza Jordana i Pippena) a proglašen je i najboljim šestim igračem NBA.

Nakon odlaska Jordana i Pippena 1999, momčad je bila u preustroju. Kukoč je te sezone bio prvi strijelac, skakač i asistent Bullsa. Ipak, bilo je jasno da je vrijeme slavne momčadi prošlo, te je Kukoč zamijenjen u Philadelphia 76ers, gdje je nakon kratkog vremena ponovno zamijenjen, ovaj put u Atlanta Hawkse. Niti ondje nije ostao dugo, konačno je stigao u Milwaukee Buckse gdje je igrao s solidnim učinkom sve do sezone 2005-06.

## Nakon karijere
U rujnu 2006. Kukoč je objavio da nije našao zadovoljavajući angažman u nekoj od momčadi koje je tražio (Bulls, Bucks) te da je odlučio povući se iz aktivnog igranja košarke. Uz suprugu Renatu te dvoje djece (sin Marin i kćer Stella) provodi dane igrajući golf i ribareći kad stigne u rodnoj Hrvatskoj.

## Kratki pregled sportske karijere

* 1985. godina
** Kadetski prvak Europe sa Jugoslavijom. U finalu poražena Španjolska.
** Juniorski prvak Jugoslavije sa Jugoplastikom.
** Tadašnji trener Jugoplastike Krešo Čosić ukazuje na talent mladog Tonija Kukoča, iz tog doba datira Krešina izjava: *Odlazim uvjeren u blistavu budućnost vašeg kluba. Imate zlato među klincima. Imate novog, ako ne i jačeg igrača od Dražena Petrovića.* Tada je Krešo poveo grupu ljudi u dvoranu i prstom pokazao na Tonija Kukoča.
* 1986. godina
** Juniorski prvak Europe s Jugoslavijom. Jugoslavija - SSSR 111:87, Kukoč je proglašen za MVP prvenstva.
** Juniorski prvak Jugoslavije sa Jugoplastikom.
** Uveden u seniorski sastav Jugoplastike.
* 1987. godina
** Juniorski prvak Svijeta sa Jugoslavijom. Jugoslavija - Sad 110:95, U prvoj utakmici protiv SAD-a na tom turniru ubacuje 37 poena, šutiravši za tri 11/12. I na tom turniru proglašen je za MVP.
** Pozvan u seniosku reprezentaciju Jugoslavije s kojom osvaja broncu na europskom prvenstvu.
* 1988. godina
** Prvak Jugoslavije s Jugoplastikom. Jugoplastika - Partizan 2:1. Split: 101:79, Beograd: 80:86, Split: 88:67
** OI u Seoulu, s Jugoslavijom osvaja srebrnu medalju.
* 1989. godina
** Prvak Jugoslavije s Jugoplastikom. Jugoplastika - Partizan 2:0. Beograd: 74:73, Split: 75:70
** Prvak Europe s Jugoplastikom. Munchen: Jugoplastika - Maccabi 75:69 
** Prvak Europe s Jugoslavijom. Zagreb: Jugoslavija - Grčka 98:77
** U Rimu na McDonald's turniru s Jugoplastikom osvaja drugo mjesto. Poraženi su samo od Denver Nuggetsa 135:129.
** Najbolji sportaš Jugoslavije.
* 1990. godina
** Prvak Jugoslavije s Jugoplastikom. Jugoplastika - Crvena Zvezda 3:1. Split: 98:70, Beograd: 67:69, Beograd: 93:63, Split: 113:89
** Pobjednik Kupa Jugoslavije s Jugoplastikom. Dubrovnik:Jugoplastika - Crvena Zvezda 79:77.
** Prvak Europe s Jugoplastikom. Zaragoza: Jugoplastika - Barcelona 72:67. Proglašen za MVP Final Foura Eurolige.
** U Barceloni na McDonald's turniru s Jugoplastikom (Pop 84) osvaja drugo mjesto. Poraženi su samo od New York Knicksa 117:101. Na tom turniru ima prosjek od 20.5 koševa, 8 skokova i nevjerovatnih 14.5 asistencija!!!
** Prvak Svijeta s Jugoslavijom u Buenos Airesu. U finalu poražene SAD. Proglašen za MVP turnira.
** Na NBA draftu izabran od Chicago Bullsa kao 29. pick.
** Najbolji europski košarkaš po izboru La Gazzete delo sport.
** Najbolji sportaš Jugoslavije.
* 1991. godina
** Prvak Jugoslavije s Jugoplastikom (Pop 84). Pop 84 - Partizan 3:0. Split: 85:74, Beograd: 95:91, Beograd: 86:64
** Pobjednik Kupa Jugoslavije s Jugoplastikom (Pop 84). Rijeka: Pop 84 - Cibona 70:69.
** Prvak Europe s Jugoplastikom (Pop 84). Pariz: Jugoplastika - Barcelona 70:65. Drugi put zaredom proglašen za MVP Final Foura Eurolige.
** Prvak Europe s Jugoslavijom. Rim: Jugoslavija - Italija 88:73. 
** Najbolji europski košarkaš po izboru La Gazzete delo sport.
** Toni prelazi u Benetton
* 1992. godina
** Prvak Italije s Benettonom (Prvi klupski naslov u povjesti tog kluba).
** OI Barcelona: Srebrna medalja sa Hrvatskom. U finalu poraženi od Dream Teama.
* 1993. godina
** Pobjednik Kupa Italije s Benettonom.
** Viceprvak Europe s Benettonom. Atena: Benetton - Limoges 55:59. Na tom turniru je Toni po treći put proglašen za MVP Final Foura Eurolige i tako ostao zapisan u povijesti kao jedini kojem je to uspjelo tri puta i kao jedini MVP iz redova poraženog finaliste.
** Napušta Europu i odlazi u NBA. Chicago Bullsi su njegova nova ekipa.
* 1994. godina
** Prva sezona u Bullsima. U 75 utakmica, u prosjeku je igrao 24.1 minutu, uz 10.9 poena, 4 skoka i 3.4 asistencije.
** Uvršten u drugu rookie petorku NBA lige.
** Prvi triple-double (14 poena, 10 skokova, 11 asistencija) u karijeri u utakmici protiv Boston Celticsa.
** Na svjetskom prvenstvu u Kanadi sa Hrvatskom osvaja broncu. U polufinalu Hrvatska je s 2 koša razlike poražena od Rusa.
** Najbolji europski košarkaš po izboru La Gazzete delo sport.
* 1995. godina
** Druga sezona u Bullsima. U 81 utakmici, u prosjeku igra 31.9 minuta, uz 15.7 poena, 5.4 skoka i 4.6 asistencija.
** Osvaja broncu sa Hrvatskom na europskom prvenstvu u Grčkoj.
* 1996. godina
** Treća sezona u Bullsima. U 81 utakmici, u prosjeku igra 26 minuta, uz 13.1 poen, 4 skoka i 3.5 asistencije.
** Osvaja prvi NBA prsten s Chicago Bullsima.
** Proglašen najboljim šestim igračem NBA lige.
** Najbolji europski košarkaš po izboru La Gazzete delo sport.
* 1997. godina
** Četvrta sezona u Bullsima. U 57 utakmica, u prosjeku igra 28.2 minute, uz 13.2 poena, 4.6 skokva i 4.5 asistencije.
** Osvaja drugi NBA prsten s Chicago Bullsima.
** Pobjednik Mcdonald's turnira s Chicago Bullsima.
* 1998. godina
** Peta sezona u Bullsima. U 74 utakmice, u prosjeku igra 30.2 minute, uz 13.3 poena, 4.4 skoka i 4.2 asistencije.
** Osvaja treći NBA prsten s Chicago Bullsima.
** Najbolji europski košarkaš po izboru La Gazzete delo sport.
* 1999. godina
** Šesta sezona u Bullsima. U 44 utakmice, u prosjeku igra 37.6 minuta, uz 18.8 poena, 7 skokova i 5.3 asistencije.
* 2000. godina
** Započeo sezonu s Bullsima, a onda u veljači mijenjan u Philadelphia 76erse. U 56 utakmica, u prosjeku igra 31.9 minuta, uz 14.8 koševa, 4.9 skokova i 4.7 asistencija.
** Drugi triple-double u karijeri u utakmici protiv Indiana Pacersa.
* 2001. godina
** Započeo sezonu s 76ersima, a onda mijenjan u Atlanta Hawkse za Dikembe Mutomba. u 65 utakmica, u prosjeku igra 24.6 minute, uz 11.1 poen, 4 skoka i 3.1 asistencije.
* 2002. godina
** Druga sezona u Atlanti. U 59 utakmica, u prosjeku igra 25.3 minute, uz 9.9 poena, 3.7 skokova i 3.6 asistencija.
* 2003. godina
** Iz Atalante mijenjan u Milwaukee Buckse za Shareef Abdur-Rheema.
** Prva sezona u Bucksima. U 63 utakmice, u prosjeku igra 27.0 minuta, uz 11.6 poena, 4.2 skoka i 3.6 asistencija.
* 2004. godina
** Druga sezona u Bucksima. U 73 utakmice, u prosjeku igra 20.8 minuta, uz 8.4 poena, 3.7 skokova i 2.7 asistencija.
* 2005. godina
** Treća sezona u Bucksima. U 53 utakmice, u prosjeku igra 20.7 minuta, uz 5.6 poena, 3 skoka i 3 asistencije.
* 2006. godina
** Četvrta sezona u Bucksima. U 65 utakmica, u prosjeku igra 15.7 minuta, uz 2.3 poena, 2.3 skokova i 2.1 asistencija.
** Nakon duge i uspješne košarkaške karijere najtrofejniji hrvatski košarkaš i jedan od najvećih europskih košarkaša svih vremena, odlučio je objesiti tenisice o klin.

## Zanimljivosti

Kukoč je zbog specifičnog stila igre, u kojoj su prevladavali elegancija, domišljatost i kombinatorika, dobio nekoliko nadimaka, od kojih su najpoznatiji: *Pink Panther*, *konobar*, *pauk iz Splita*, itd.

## Izvori